Η Γαλλία υποστηρίζει την Ελλάδα και την Κύπρο σε σχέση με τον σεβασμό των κυριαρχικών τους δικαιωμάτων στην Μεσόγειο, είπε μετά το πέρας της συνάντησης με τον πρωθυπουργό, Κυριάκο Μητσοτάκη, ο Γάλλος πρόεδρος Εμανουέλ Μακρόν. Ο Γάλλος πρόεδρος κατηγόρησε τον Τούρκο ομόλογό του Ρετζέπ Ταγίπ Ερντογάν ότι αθετεί τις υποσχέσεις που έδωσε στη διάσκεψη του Βερολίνου με την αποστολή τουρκικών πολεμικών πλοίων που μεταφέρουν Σύρους μαχητές στη Λιβύη.

«Θέλω να εκφράσω τις ανησυχίες μου αναφορικά με τη συμπεριφορά της Τουρκίας αυτή τη στιγμή, η οποία έρχεται σε απόλυτη αντίφαση με όσα δεσμεύτηκε ο πρόεδρος Ερντογάν στη διάσκεψη του Βερολίνου», δήλωσε ο Μακρόν.

Νέο πλαίσιο αμυντικής συνεργασίας

«Οι χώρες μας έχουν ένα κοινό στρατηγικό όραμα για την Ευρώπη και τη Μεσόγειο. Σήμερα μιλήσαμε κυρίως για την ασφάλεια», συνέχισε ο Εμανουέλ Μακρόν στις κοινές δηλώσεις, τονίζοντας πως η Γαλλία καταδικάζει τις προκλήσεις της Τουρκίας στην Μεσόγειο ως σαφή παραβίαση της Συμφωνίας του Βερολίνου. Ο Γάλλος πρόεδρος επιβεβαίωσε την θέση της χώρας του αλλά και της ΕΕ, λέγοντας πως η Τουρκία τις τελευταίες ημέρες εμπλέκεται στην Συρία και την Ν.Α. Μεσόγειο κατά παράβασιν όσων συμφωνήθηκαν μετά την πρόσφατη Διάσκεψη Του Βερολίνου. Επαναλάβαμε τις ανησυχίες μας. Καταδικάσαμε με σαφή τρόπο τη συμφωνία Τουρκίας- Λιβύης», τόνισε ο Εμ. Μακρόν. Ανέφερε επίσης ότι υπήρξε συμφωνία μεταξύ υπουργείων Αμύνης. «Μιλάμε για βιομηχανική συνεργασία και για κοινές επιχειρήσεις στη θάλασσα και στην ξηρά. Θα θέλαμε να δούμε και άλλες όμορες χώρες να εμπλέκονται», είπε. Ο Ε. Μακρόν ζήτησε την εδραίωση -ως το τέλος του Ιουνίου- μιας στρατηγικής εταιρικής σχέσης των δύο χωρών στο πλαίσιο της ασφάλειας.

«Μιλήσαμε για οικονομικές σχέσεις μεταξύ των δύο χωρών. Τώρα να γίνουν περισσότερα ώστε να αυξηθούν οι επενδύσεις που θα ανοίξουν νέο κεφάλαιο στην ιστορία της δικής σας χώρας και των διμερών σχέσεων», προσέθεσε.

La Grèce et la France sont liées par une même vision stratégique, géopolitique de l'Europe et de la Méditerranée, dont la stabilité et la sécurité ont toujours déterminé celles de l’Europe toute entière. Avec @kmitsotakis, nous allons renforcer nos initiatives communes. pic.twitter.com/eQ9UUut0gp — Emmanuel Macron (@EmmanuelMacron) January 29, 2020



Τόνισε ότι η Γαλλία θα είναι στο πλευρό της Ελλάδος στο μεταναστευτικό. «Θα βοηθήσουμε για να επιστρέψουν στις χώρες τους οι παράνομοι μετανάστες», προσέθεσε ενώ ευχήθηκε να υιοθετηθεί το νέο ευρωπαϊκό πακέτο επί ασύλου και μετανάστευσης, ώστε η Ευρώπη να έχει κοινή μεταναστευτική πολιτική.

«Και εγώ στο εγγύς μέλλον θα επισκεφτώ την Ελλάδα γιατί υπάρχει ένα ιστορικό ραντεβού και πάντα η Γαλλία ήταν κοντά σας. Οι δύο χώρες μας πάντα ήταν καίριες στην ιστορία γι’αυτό είμαστε ο ένας κοντά στον άλλο», πρόσθεσε ο Γάλλος πρόεδρος.

Κ. Μητσοτάκης: Συναντίληψη και κοινός βηματισμός

«Βρίσκομαι ξανά στο Παρίσι, ύστερα από πρόσκληση του φίλου Προέδρου Μακρόν» είπε ο πρωθυπουργός Κυριάκος Μητσοτάκης ανεβαίνοντας στο βήμα μετά τον Γάλλο Πρόεδρο, τον οποίο ευχαρίστησε για τη θερμή φιλοξενία, για τις κοινές δηλώσεις των δυο ηγετών μετά την συνάντησή τους το Παρίσι.

Με τον Πρόεδρο @EmmanuelMacron συζητήσαμε εκτενώς τις εξελίξεις στην Αν. Μεσόγειο. Είναι κοινή η καταδίκη της παραβατικής συμπεριφοράς της Τουρκίας. Οποιαδήποτε πολιτική λύση στη Λιβύη έχει ως απαραίτητη προϋπόθεση την ακύρωση του μνημονίου συνεργασίας μεταξύ Λιβύης – Τουρκίας. pic.twitter.com/2wGZfehoCf — Prime Minister GR (@PrimeministerGR) January 29, 2020

Οι σχέσεις μας ήταν και είναι εξαιρετικές είπε, τονίζοντας ότι βρίσκεται στο Παρίσι για δεύτερη φορά μέσα σε λίγους μήνες.

Για τις εξελίξεις στην Μεσόγειο

Ο πρωθυπουργός τόνισε πως η Ελλάδα και η Γαλλία έχουν κοινή αντίληψη και κοινό βηματισμό. «Ενημέρωσα τον κ. Μακρόν για τον αγωγό EastMed, συζητήσαμε εκτενώς τις εξελίξεις στην ανατολική Μεσόγειο», είπε ο Έλληνας πρωθυπουργός.

«Μόνος δρόμος για την επίλυση των διαφορών στην Ανατολική Μεσόγειο είναι το Διεθνές Δίκαιο», ανέφερε μεταξύ άλλων, τονίζοντας ακόμη ότι «Ελλάδα και Γαλλία προωθούμε ένα νέο πλαίσιο αμυντικής στρατηγικής. Σε διμερές επίπεδο η σύμπραξη θα ενταθεί ακόμη περισσότερο».

«Συζητήσαμε εκτενώς τις εξελίξεις στην Ανατολική Μεσόγειο και είναι κοινή η καταδίκη μας στις προκλητικές κινήσεις της Τουρκίας» τόνισε ο πρωθυπουργός, επισημαίνοντας πως είναι «απαραίτητη προϋπόθεση η ακύρωση του μνημονίου ‘Αγκυρας – Σάρατζ» καθώς και ότι «ο μόνος δρόμος για την επίλυση των διαφορών στην Ανατολική Μεσόγειο είναι το Διεθνές Δίκαιο».

«Έχουμε απόλυτη συναντίληψη στην αντιμετώπιση του μεταναστευτικού ζητήματος», είπε ο Κυριάκος Μητσοτάκης.

Συμφωνία για το νέο Δημοσιονομικό Πλαίσιο

«Η Γαλλία ήταν από την πρώτη στιγμή, και θέλω να ευχαριστήσω προσωπικά τον Πρόεδρο Μακρόν, συμπαραστάτης μας στην προσπάθεια να διεκδικήσουμε χαμηλότερα πρωτογενή πλεονάσματα» επισήμανε ο πρωθυπουργός και τόνισε:

«Καθώς η Ελλάδα ήταν συνεπής στους στόχους των πλεονασμάτων που έθεσε για το 2019 και για το 2020, έχει αποδείξει αυξημένη αξιοπιστία στην υλοποίηση πραγματικών μεταρρυθμίσεων κι έχει έρθει η ώρα πια και σε επίπεδο ευρωπαϊκών θεσμών να διεκδικήσουμε τη μείωση των πρωτογενών πλεονασμάτων από το 2021, έτσι ώστε να υποστηριχθεί ακόμη περισσότερο η πολύ μεγάλη προσπάθεια της χώρας και κυρίως του ελληνικού λαού να μπούμε σε μια πορεία διατηρήσιμης ανάπτυξης».

Σημείωσε, επίσης, ότι υπήρξε συμφωνία με τον Γάλλο Πρόεδρο στις κατευθύνσεις του νέου δημοσιονομικού πλαισίου και αναφέρθηκε στην επικείμενη συνάντησή του με τον πρόεδρο του Ευρωπαϊκού Συμβουλίου.

«Η χώρα μας διεκδικεί αυξημένους πόρους από το Ταμείο Συνοχής. Είναι δίκαιο για μία χώρα η οποία τα τελευταία δέκα χρόνια απώλεσε το 25% του οικονομικού της μεγέθους, να υποστηριχθεί περισσότερο από το κατεξοχήν εργαλείο συνοχής, το οποίο διαθέτει η ΕΕ», ανέφερε ο Κυρ.Μητσοτάκης.

Διαπίστωσε επίσης συναντίληψη με τον Γάλλο Πρόεδρο στα θέματα αγροτικής πολιτικής αλλά και στο μέλλον της ΕΕ μετά το Brexit.

Η αντιμετώπιση του μεταναστευτικού

«Η Ελλάδα και η Γαλλία συμφωνούν ότι τρία είναι τα κλειδιά ώστε να αντιμετωπιστεί αυτό το φαινόμενο: πρώτον ότι τα εξωτερικά μας σύνορα, ειδικά τα ανατολικά πρέπει να φυλάσσονται με ευθύνη όλης της Ευρώπης και να ενταθούν οι επιστροφές σε ευρωπαϊκό επίπεδο, όχι μόνο σε διμερές, όσων δεν δικαιούνται προστασία. Δεύτερον συμφωνήσαμε ότι η κοινή δήλωση Ευρωπαϊκής Ένωσης και Τουρκίας εξακολουθεί να είναι εξαιρετικά χρήσιμη υπό την προϋπόθεση ότι τηρείται και από την Τουρκία. Παρά τις διαφορές μας θέλουμε τη γειτονική μας χώρα συνεργάτη στην αντιμετώπιση του Μεταναστευτικού προβλήματος.

Και τρίτον συμφωνήσαμε ότι η διαχείριση του προβλήματος σε όλα τα επίπεδα δεν μπορεί να περιοριστεί μόνο σε εθνικούς χειρισμούς. Αποτελεί κατεξοχήν ένα ζήτημα ευρωπαϊκής αλληλεγγύης», εξήγησε.

«Καθώς η Ελλάδα άφησε οριστικά πίσω της την περίοδο της κρίσης προσβλέπει στις επενδύσεις των γαλλικών επιχειρήσεων. Το ίδιο θερμά η ελληνική κυβέρνηση ενθαρρύνει και τις ελληνικές πρωτοβουλίες στη Γαλλία», τόνισε επίσης ο Έλληνας πρωθυπουργός.

Τέλος, στο ζήτημα της κλιματικής αλλαγής, ο κ. Μητσοτάκης τόνισε πως «Με τον Πρόεδρο Μακρόν συντασσόμαστε απόλυτα στην ίδια πλευρά απέναντι στα ζητήματα της κλιματικής κρίσης. Η Ελλάδα άλλωστε ήταν από τις πρώτες χώρες που δεσμεύτηκε στο φιλόδοξο ευρωπαϊκό όραμα μιας κλιματικά ουδέτερης οικονομίας έως το 2050. Έχουμε αναλάβει πολύ τολμηρές δεσμεύσεις».

Κλείνοντας ο πρωθυπουργός αναφέρθηκε στην πρόσφατη επίσκεψή του στο ‘Αουσβιτς. «Αυτός ο τόπος φρίκης με γέμισε με σκέψεις και με προβληματισμό. Για τα όρια του ανθρώπου για τη βία και τη δημοκρατία, για τις ευθύνες όλων μας απέναντι στο μέλλον των παιδιών μας. Σήμερα είμαι εδώ στο Παρίσι, όπου σε μία συγκυρία ίσως συμβολική κυκλοφορεί τούτες τις μέρες για πρώτη φορά η γαλλική έκδοση του Μαουντχάουζεν, ενός έργου του Ιάκωβου Καμπανέλη, που κρατούμενος κι αυτός έγραψε για τη ζωή του σε στρατόπεδα συγκέντρωσης, έργο που μελλοποιήθηκε αργότερα με τρόπο συγκλονιστικό».

Ο κ. Μητσοτάκης είπε μάλιστα, πως είχε την ευκαιρία να χαρίσει στον Γάλλο Πρόεδρο ένα αντίγραφο της γαλλικής μετάφρασης του έργου και πρόσθεσε: «Μετά τις συζητήσεις μου με τον Πρόεδρο Μακρόν οι γκρίζες σκέψεις και οι πρόσκαιροι δισταγμοί δίνουν τη θέση τους στην αισιοδοξία και στη ρεαλιστική ελπίδα».

Ελληνο-γαλλική συνεργασία στον οικονομικό τομέα

Κοινή δήλωση σχετικά με την ελληνογαλλική οικονομική εταιρική σχέση, υπέγραψαν σήμερα στο Παρίσι οι υπουργοί Οικονομικών Χρήστος Σταϊκούρας, Ανάπτυξης και Επενδύσεων Άδωνις Γεωργιάδης και ο γάλλος υπουργός Οικονομίας και Οικονομικών Μπρουνό Λεμέρ.

Το απόγευμα, ο πρωθυπουργός είχε δείπνο εργασίας στις Βρυξέλλες, με τον πρόεδρο του Ευρωπαϊκού Συμβουλίου, Σαρλ Μισέλ, με κύριο θέμα συζήτησης, τον ευρωπαϊκό προϋπολογισμό για τα έτη 2021-2027.

Σε συνέντευξη του στο γαλλικό πολιτικό περιοδικό Politique Internationale ο κ. Μητσοτάκης αναφέρεται στην κατάσταση στην Αν. Mεσόγειο, στέκεται ιδιαίτερα στις τελευταίες τουρκικές προκλήσεις, μιλά για τις «εξαιρετικές σχέσεις με τον πρόεδρο Μακρόν και για τη «νέα σελίδα» στην οικονομία της Ελλάδας.

Ο κ. Μητσοτάκης συναντήθηκε επίσης με εκπροσώπους του γαλλικού επιχειρηματικού κόσμου, στο περιθώριο του ελληνογαλλικού φόρουμ με θέμα, «Ελλάδα, στρατηγικός παράγοντας στη Νοτιοανατολική Ευρώπη. Η εμπιστοσύνη ξαναγεννιέται», που διοργάνωσε το Ελληνογαλλικό Εμπορικό και Βιομηχανικό Επιμελητήριο.

«Ο κύριος υπεύθυνος για τα προβλήματα στη Λιβύη από την αρχή της κρίσης το 2011 είναι η Γαλλία», δήλωσε ο εκπρόσωπος του τουρκικού υπουργείου Εξωτερικών Χαμί Ακσόι.

«Αν η Γαλλία επιθυμεί να συμβάλει στην εγκαθίδρυση ειρήνης στην Λιβύη, θα πρέπει να σταματήσει τον Χάφταρ», ανέφερε ο Τούρκος εκπρόσωπος, αναφερόμενος στον ισχυρό άνδρα της ανατολικής Λιβύης Χαλίφα Χάφταρ.

Αποστολή: Γιάννης Τρουπής

Σχετική είδηση: «Όταν η Τουρκία προκαλεί την Ελλάδα, προκαλεί απροκάλυπτα την Ευρώπη» δηλωνει στο Politique Internationale ο Κ.Μητσοτάκης

Μοιράσου το άρθρο: